จับยกแก๊งลักจยย.ใช้กลุ่มวัยรุ่นลงมือ เลือกเฉพาะฮอนด้า
ตำรวจ สน.บางมด ไหวพริบดีจับผู้ต้องหาลักรถจยย. ฉายา แก๊งหักคอ ตั้งด่านตรวจเห็นวัยรุ่นชาย 2 คน ท่าทางพิรุธขี่รถ จยย.ใช้เท้ายันรถ จยย. เพื่อนอีกคัน สอบเค้นยอมรับว่าขโมยมา ขยายผลจับกุมตัวการ รับสารภาพจ้างเยาวชนแถวบ้านไปลักรถโดยให้เรียนวิชาโจรจากเพื่อนเคยติดคุกคดีโจรกรรม จยย.ใช้เวลาก่อเหตุไม่ถึงนาที จากนั้นขายให้พรรคพวกที่รับซื้อรถทางอินเตอร์เน็ต,รวบแก๊งขโมย จยย.โดยใช้วิธีการหักคอรถ เปิดเผยขึ้นเมื่อเวลา 10.30 น. วันที่ 22 เม.ย. พล.ต.ท.ศานิตย์ มหถาวร ผบช.น. พล.ต.ต.สัมฤทธิ์ ตงเต๊า ผบก.น.8 พ.ต.อ.มานพ สุคนธนพัฒน์ รอง ผบก.น.8 พ.ต.อ.ภูวนาถ ฤทธาเวช ผกก.สน.บางมด แถลงข่าวฝ่ายสืบสวน สน.บางมด จับกุมนายกิตติศักดิ์ หรือฟลุค บุญทับ อายุ 19 ปี และ น.ส.กนกกฤช หรือเมย์ ควรคำนึง อายุ 24 ปี แฟนสาว ข้อหาร่วมกันลักทรัพย์ในเวลากลางคืนและรับของโจร พร้อมของกลางรถ จยย.ฮอนด้า จำนวน 5 คัน จับกุมได้ที่บ้านเช่าไม่มีเลขที่ ในซอยประชาอุทิศ 32 แขวงประชาอุทิศ เขตทุ่งครุ กทม.,พล.ต.ท.ศานิตย์กล่าวว่า สืบเนื่องจากวันที่ 20 เม.ย. เวลา 01.30 น. พ.ต.ท.ธนภณ เตชะตานลท์ สว.จร.สน.บางมด พร้อมด้วยตำรวจจราจร และฝ่ายสืบสวน สน.บางมด ตั้งจุดตรวจบริเวณใต้ทางขึ้นทางด่วนบางนา-ดาวคะนอง ถนนพระราม 2 ฝั่งขาออก แขวงบางมด เขตจอมทอง กทม. สังเกตเห็นนายเอก (นามสมมติ) อายุ 16 ปี ขี่รถ จยย.ยามาฮ่า ฟีโน่ สีดำ ทะเบียน สจว 625 กรุงเทพมหานคร ใช้เท้ายันท้ายรถ จยย.ฮอนด้า เวฟ 110 สีขาว ทะเบียน 4 กญ 4726 กรุงเทพมหานคร โดยมีนายโป้ง (นามสมมติ) อายุ 16 ปี นั่งคร่อมอยู่ท่าทางมีพิรุธจึงขอตรวจค้น จากการสอบถามอ้างว่ารถเสียแต่ขอดูเอกสารก็ไม่มี หลังนำตัวทั้งคู่ไปสอบสวนที่ สน.ถึงรับสารภาพว่า ขโมยรถ จยย.ฮอนด้า มาจากย่านถนนตก ท้องที่ สน.วัดพระยาไกร จะนำไปจอดไว้ที่หน้าอาคารจามจุรี 1 คอนโดฯสวนธน ซอยพุทธบูชา 47 เพื่อให้นายกิตติศักดิ์ หรือฟลุค เอาไปขาย,ผบช.น. กล่าวต่อว่า ฝ่ายสืบสวน สน.บางมด ขยายผลจับกุมนายกิตติศักดิ์ และ น.ส.กนกกฤช ยึดของกลางรถ จยย.ฮอนด้า 4 คัน โดยยึดได้ที่บริเวณลานจอดรถหน้าหมู่บ้านวิเศษสุขนคร ซอยประชาอุทิศ 81 ย่านทุ่งครุ จำนวน 2 คัน และหน้าอาคารจามจุรี 1 คอนโดฯสวนธน อีก 2 คัน กลุ่มผู้ต้องหามีชื่อว่า แก๊งหักคอ ขโมยรถด้วยวิธีการหักคอรถ จยย.ที่ล็อกคอเอาไว้ ใช้เวลาก่อเหตุไม่ถึง 1 นาที ผู้ต้องหาเยาวชนทั้ง 2 คน ได้ส่วนแบ่งคันละ 1,000-2,000 บาท นำเงินไปหยอดตู้เกมเล่นตามห้างสรรพสินค้า อยากเตือนผู้ที่ใช้รถ จยย.ให้ล็อกดิสเบรกด้วย อย่าล็อกคอเพียงอย่างเดียว รถ จยย.ราคาเป็นหมื่นเป็นแสนบาท ซื้ออุปกรณ์ล็อกดิสเบรกราคาไม่ถึง 500 บาท ก็สามารถป้องกันรถหายได้,จากการสอบสวนนายกิตติศักดิ์ให้การว่า แฟนสาวขายสินค้าทางอินเตอร์เน็ต ตนไม่ได้ทำงานอะไร แต่รู้จักเพื่อนที่รับซื้อรถ จยย.ทางอินเตอร์เน็ต และต้องการแต่รถ จยย.ฮอนด้าเท่านั้น จึงจ้างให้วัยรุ่นแถวบ้านไปขโมยรถ จยย. โดยเรียนวิธีขโมยด้วยการหักคอรถและต่อสายตรงจากเพื่อนตนที่เคยถูกจับคดีลักรถ จยย. สน.ทุ่งครุ ถ้าต่อสายตรงสตาร์ตเครื่องไม่ติดก็ให้ยันท้ายกันมา และนำรถจอดไว้ตามหน้าคอนโดฯหรือหมู่บ้านจะได้ไม่มีคนสงสัย พอได้ 4-5 คัน ก็จะติดต่อให้คนรู้จักย่านโชคชัย 4 มาเอารถไปขายได้ราคาคันละ 5,000-7,000 บาท ให้โอนเข้าบัญชีของ น.ส.กนกกฤช เคยขายไปแล้ว 5-6 เที่ยว นำเงินที่ได้มาใช้จ่ายในชีวิตประจำวัน,มีรายงานว่า จากการตรวจสอบประวัติผู้ต้องหาทั้งหมดไม่พบว่าเคยถูกจับมาก่อน ส่วนผู้ที่รับซื้อรถเบื้องต้นพบว่า มีหมายจับข้อหาลักรถ จยย.ท้องที่ สน.โชคชัย ชุดสืบสวนอยู่ระหว่างขยายผลจับกุมต่อไป
ตำรวจ สน.บางมด ไหวพริบดีจับผู้ต้องหาลักรถจยย. ฉายา แก๊งหักคอ ตั้งด่านตรวจเห็นวัยรุ่นชาย 2 คน ท่าทางพิรุธขี่รถ จยย.ใช้เท้ายันรถ จยย. เพื่อนอีกคัน สอบเค้นยอมรับว่าขโมยมาขยายผลจับกุมตัวการ รับสารภาพจ้างเยาวชนแถวบ้านไปลักรถ
สน.บางมด,แก๊งหักคอ,ขโมยรถ,ลักรถ จยย.,ข่าวหน้า1